DEGREEPLUS – DGP0455 – Kors Prattiku Intensiv ta' Kitba Kreattiva Nagħmlu Storja Tinkiteb – L-Erbgħa 12.00 – 14.00 Jibda l-Erbgħa, 20 ta' Frar 2013 Għeżież studenti, kollegi u ħbieb, Nhar l-Erbgħa, 20 ta' Frar 2013 jibda dan il-kors ta' 10 sessjonijiet ta' sagħtejn il-waħda. Irreġistra billi tuża l-kodiċi u l-isem tal-kors DGP0455 Nagħmlu Storja Tinkiteb. F'dan il-kors prattiku intensiv dwar il-kitba tan-novella bil-Malti li se jsir għat-tieni darba fl-Università, se jagħtu s-sehem tagħhom, fost l-oħrajn, Clare Azzopardi, Adrian Grima, Suzanne Joinson, Bernard Micallef, Immanuel Mifsud, Emanuel Psaila, u Trevor Żahra, awturi li isimhom huwa marbut mal-letteratura kontemporanja. L-għaxar sessjonijiet ta' sagħtejn il-waħda jittrattaw b'mod konkret aspetti fundamentali fil-kitba ta' storja. F'kull sessjoni l-istudenti jkollhom ħin biex jaħdmu fuq storja tagħhom li mbagħad jippreżentawha, jekk ikunu jixtiequ, fi tmiem il-kors. Il-programm jinkludi sessjonijiet dwar il-karatteristiċi speċifiċi tan-novella, l-istrateġiji narrattivi, l-iżvilupp tal-karattri, ir-ritmu tal-proża, il-vuċi u t-ton, u s-sehem sikwit determinanti tal-metafora u l-lingwaġġ figurattiv inġenerali fin-narrattiva kontemporanja. F'kull sessjoni jingħataw eżempjita' kitba mill-aqwa minn letteraturi differenti u jkun hemm ħin għal diskussjoni dwar aspetti partikulari tat-teknika u l-esperjenza tal-kitba. Hemm paġna dwar dan il-kors fuq il-Facebook bl-isem ta' Nagħmlu Storja Tinkiteb. Dr Adrian Grima – Dipartiment tal-Malti – Fakultà tal-Malti – L-Università ta' Malta